Foilsiú teachtaireachta maidir le formheas leasaithe chaighdeánaigh le sonraíocht táirge i ndáil le hainm in earnáil an fhíona dá dtagraítear in Airteagal 17(2) agus (3) de Rialachán Tarmligthe (AE) 2019/33 ón gCoimisiún

(2022/C 458/11)

Foilsítear an teachtaireacht seo i gcomhréir le hAirteagal 17(5) de Rialachán Tarmligthe (AE) 2019/33 ón gCoimisiún (1).

FORMHEAS LEASAITHE CHAIGHDEÁNAIGH A CHUR IN IÚL

“Malepère”

PDO-FR-A0196-AM01

Dáta teachtaireachta: 28.9.2022

TUAIRISC AR AN LEASÚ FORMHEASTA AGUS CÚISEANNA LEIS

1. Limistéar geografach agus limistéar díreach in aice láimhe

I gCaibidil I den tsonraíocht, leasaíodh pointí (1) “Limistéar geografach” agus (3) “Limistéar díreach in aice láimhe” de Roinn IV “Limistéir agus áiteanna ina ndéantar na hoibríochtaí éagsúla” le tagairt don Code géographique officiel (Cód geografach oifigiúil), lena n-aithnítear agus lena mbunaítear an liosta bardas de réir roinne ar an leibhéal náisiúnta. Leis an leasú eagarthóireachta sin, ligtear don limistéar geografach a bheith aitheanta le tagairt don leagan den Chód Geografach Oifigiúil atá i bhfeidhm an 1 Eanáir 2022, a choinníonn an Institiúid Náisiúnta Staidrimh agus Staidéar Eacnamaíoch (INSEE) cothrom le dáta agus a thugann deimhneacht dhlíthiúil don sainiú ar an limistéar geografach.

Cuireadh an tagairt sin leis an doiciméad aonair faoi na pointí “Limistéar geografach” agus “Coinníollacha breise – limistéar díreach in aice láimhe”.

2. Limistéar dáileachta críochnaithe

Leasaíodh an tsonraíocht le haghaidh an tsonrúcháin “Malepère” i gCaibidil I, Roinn IV, “Réimsí agus áiteanna ina ndéantar na hoibríochtaí éagsúla”, pointe (2) “Limistéar dáileachta críochaithe”, chun dátaí formheasa ag an údarás náisiúnta a chur leis le haghaidh dáileachtaí atá oiriúnach chun fíonchaora an tsonrúcháin a tháirgeadh.

Ní dhéanann an ghné bhreise sin difear don doiciméad aonair.

DOICIMÉAD AONAIR

1. Ainm(neacha)

“Malepère”

2. Cineál táisc gheografaigh

STFC – Sonrúchán Tionscnaimh faoi Chosaint

3. Catagóirí na dtáirgí fíniúna

1. Fíon

4. Tuairisc ar an bhfíon nó ar na fíonta

1. Tuairisc orgánaileipteach ar na fíonta

TUAIRISC ACHOMAIR I SCRÍBHINN

Is fíonta socra, géara dearga agus rosé iad na fíonta.

Is fíon géar é an fíon dearg inarb é an cineál Merlot N, cineál fíniúna a bhachlaíonn go luath agus a bhaineann aibíocht fheanólach agus méid siúcra optamach amach, an príomhchineál fíniúna. Saintréith de sin is ea dath an rúibín a bhíonn sách láidir go ginearálta agus is minic a bhíonn dea-bholaithe de thorthaí beaga dearga air a d'fhéadfadh athrú go dea-bholaithe a chuireann torthaí dubha i gcuimhne, uaireanta le blasanna de strufal, de spíosraí agus de leathar. Bíonn siad mór, glinn agus tathagach sa bhéal, le blasanna glé agus struchtúr álainn.

Is fíon géar é an fíon rosé inarb é an cineál Cabernet Franc N, lena thimthriall fáis níos faide agus a fhrithsheasmhacht in aghaidh an mhúscáin léith, an cineál is láidre, agus cuireann na cineálacha Cabernet-Sauvignon N, Cot N, Cinsaut N, Grenache N agus Lledonnant pelut N leis freisin. Is gnách go mbíonn dath éadrom agus geal air. Forbraíonn sé dea-bholaithe diana torthaíocha, ar dea-bholaithe de thorthaí bána iad go minic. Tá an bhraistint sa bhéal úr agus casta, le hiarbhlas dian.

2. Saintréithe anailíseacha

TUAIRISC ACHOMAIR I SCRÍBHINN

Tá neart alcóil nádúrtha íosta de réir toirte de 12 % ag na fíonta dearga agus rosé.

Le linn an phacáistithe agus nuair a chuirtear ar an margadh tomhaltóirí iad, bíonn méid aigéid mhalaigh nach airde ná 0.4 gram in aghaidh an lítir ag na fíonta dearga.

Tráth an phacáistithe agus nuair a chuirtear ar an margadh don tomhaltóir iad, bíonn cion siúcra choipigh (glúcós + fruchtós) nach mó ná 3 ghram in aghaidh an lítir ag fíonta dearga ag a mbíonn neart alcóil nádúrtha nach mó ná 14 % de réir toirte, cé go mbíonn cion siúcra choipigh (glúcós + fruchtós) nach mó ná 4 ghram in aghaidh an lítir ag fíonta dearga ag a mbíonn neart alcóil níos mó ná 14 % de réir toirte. Bíonn cion siúcra choipigh (glúcós + fruchtós) nach mó ná 4 ghram in aghaidh an lítir ag na fíonta rosé.

Maidir leis na méideanna d’aigéadacht iomlán, aigéadacht so-ghalaithe agus méid dé-ocsaíde sulfair agus an neart alcóil iomlán, is iad siúd na méideanna a leagtar síos i reachtaíocht an Aontais.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) Íosmhéid aigéadachta iomláine Uasmhéid aigéadachta luainí (mar mhilleachoibhéisí in aghaidh an lítir) Uasmhéid dé-ocsaíde sulfair iomláine (mar mhilleagraim in aghaidh an lítir)

5. Cleachtais fíodóireachta

5.1. Cleachtais fíoneolaíochta shonracha

1. An modh saothraithe

— Is é dlús plandála íosta na bhfíniúnacha 4 000 planda in aghaidh an heicteáir. Níor cheart an spásáil idir na línte fíniúna a bheith níos mó ná 2.50 méadar, agus ba cheart an spásáil idir plandaí sa líne chéanna a bheith 0.90 méadar ar a laghad.

Níor cheart an limistéar atá ar fáil le haghaidh gach planda a bheith níos mó ná 2.5 m2. Déantar an t-achar sin a fháil ach na hachair idir línte agus an spás idir phlandaí sa líne chéanna a iolrú.

— Tarlaíonn an phrúnáil roimh an 30 Aibreán.

— Maidir le cuachtraenáil: prúnáil ghearr fíniúnacha agus 12 bhachlóg ar a mhéad in aghaidh an phlanda i gceist. Bíonn 2 bhachlóg ar a mhéad ar gach spor.

— Maidir le traenáil cordon de Royat: prúnáil ghearr na bhfíniúnacha agus 10 mbachlóg ar a mhéad in aghaidh an phlanda i gceist, agus 2 bhachlóg ar a mhéad ar gach spor.

— Féadfar prúnáil Guyot aonair a úsáid le haghaidh cineálacha Cot agus Merlot, agus 10 mbachlóg ar a mhéad in aghaidh an phlanda, lena n-áirítear gan níos mó ná 6 cinn acu ar an gcána, agus gan níos mó ná 2 spor ar a bhfuil 2 bhachlóg ar gach ceann acu ar a mhéad.

— Féadfar prúnáil Guyot aonair a úsáid le haghaidh cineálacha Cabernet Franc agus Cabernet-Sauvignon, agus 12 bhachlóg ar a mhéad in aghaidh an phlanda, lena n-áirítear gan níos mó ná 8 gcinn acu ar an gcána, agus gan níos mó ná 2 spor ar a bhfuil 2 bhachlóg ar gach ceann acu ar a mhéad.

— I gcás prúnáil Guyot shimplí, féadfaidh an líon bachlóg ar an gcána a bheith níos mó ná 6 nó 8 faoin dáta sin, ar choinníoll go ndéanfar na fíniúnacha a phrúnáil an 31 Bealtaine i gcomhréir leis na forálacha thuas. Féadfar uisciú a údarú.

2. Cleachtas sonrach fíoneolaíochta

Toirmisctear an gualach fíoneolaíochta a úsáid agus fíonta rosé á ndéanamh, cibé acu leis féin nó measctha in ullmhúcháin.

Chomh maith leis na forálacha thuas, ní mór do na cleachtais fíoneolaíochta a ghlactar le haghaidh na bhfíonta na ceanglais a chomhlíonadh a leagtar síos i reachtaíocht an Aontais agus leis an gCód Tuaithe agus Iascach.

5.2. Uastáirgeacht

1. 60 heictilítear in aghaidh an heicteáir

6. Limistéar geografach críochaithe

Buantar na fíonchaora agus déantar, próiseáiltear agus aosaítear na fíonta ar chríoch na mbardas seo a leanas de roinn Aude:

Alaigne, Alairac, Arzens, Bellegarde-du-Razès, Belvèze-du-Razès, Brézilhac, Brugairolles, Cailhau, Cailhavel, Cambieure, Carcassonne, La Cassaigne, Caux-et-Sauzens, Couffoulens, La Courtète, Donazac, Fanjeaux, Fenouillet-du-Razès, Ferran, La Force, Gramazie, Hounoux, Lasserre-de-Prouille, Laurac, Lauraguel, Lavalette, Malviès, Mazerolles-du-Razès, Montclar, Montgradail, Montréal, Preixan, Roullens, Routier, Saint-Martin-de-Villereglan, Villarzel-du-Razès, Villeneuve-lès-Montréal, Villesèquelande agus Villesiscle.

7. Cineál/cineálacha fíniúna

Cabernet Franc N

Cabernet-Sauvignon N

Cinsaut N – Cinsault

Cot N – Malbec

Grenache N

Lledoner pelut N

Merlot N

8. Tuairisc ar an nasc (na naisc)

8.1. Tuairisc ar na tosca nádúrtha agus daonna is ábhartha don nasc

Tuairisc ar na tosca nádúrtha is ábhartha don nasc

Tá na teorainneacha seo a leanas ag an limistéar geografach:

— sa deisceart roinneann sé teorainn le limistéar geografach an tsonrúcháin tionscnaimh faoi chosaint “Limoux”;

— san oirthear roinneann sé teorainn le habhainn Aude, lena ndeighltear masaíf Malepère ó mhasaíf Corbières;

— sa tuaisceart roinneann sé teorainn le gleann Lauragais, a shíntear le machaire Fresquel agus le teorainn sa deisceart leis an Canal du Midi;

— san iarthar roinneann sé teorainn le cuaiste aolchloiche Fanjeaux, lena gcríochaítear an deighilt idir dobharcheantar an aigéin agus dobharcheantar na Meánmhara.

Agus a thopagrafaíocht ag dul siar go foirmiú na bPiréiní, gearrtar trí mhasaíf Malepère ón mbarr ag na beanna is boige le gleannta atá domhain in áiteanna, mar a bheadh cainneoin ann, cé go bhfuil cuma dhlúth ar an masaíf féin.

Ar fud na masaífe, sheas lionsaí cloiche cumaisc nó gaineamhchloiche an fód in aghaidh an chreimthe, agus dá bharr sin cruthaíodh cíchín ar a dtugtar “Pech”, atá scaipthe amach i bhfleasca mar chuid de thírdhreach éagsúil arb iad foirmeacha míne agus comhchuí na saintréithe a bhíonn i gceist leis.

Ag bun na fána, sroicheann na taobhanna cnoic cré-aolchloiche agus machairí gláracha an Aude (taobh thoir), an Sou (siar ó dheas) agus an Fresquel (ó thuaidh) atá lán de ghaineamh, de dhúrabhán agus de ghairbhéal.

Is iad coillte agus roschoill is mó atá i lár na masaífe, ar fhánaí géara agus ithreacha nach bhfuil an-torthúil, agus tá na fíonghoirt, atá teoranta d'airde 350 méadar nuair a bhíonn aghaidh acu ó dheas agus 300 méadar nuair a bhíonn aghaidh acu ó thuaidh, lonnaithe timpeall na ciumhaise ar thaobhanna cnoic agus ar léibhinn.

Dá bhrí sin, tá an limistéar geografach teoranta do chríoch 39 mbardas in iarthar roinn Aude, atá grúpáilte timpeall masaíf Malepère, a bhfuil a mullach (Pech de Mont-Naut) lonnaithe ag airde 442 mhéadar.

Déantar na hithreacha is saintréithí as molás. Ag brath ar a léaslínte agus ar a gcomhdhéanamh, baineann cineál éagsúil leis na hithreacha seo, idir aolchloch atá crua ach briosc freisin agus cré bhog.

Cruthaíonn cloch chumaisc agus gaineamhchloch ithreacha éadroma trína dtéann fréamhacha síos go héasca. Tá an toilleadh coinneála uisce is fearr agus is féidir ag créanna, in éineacht le heilimintí atá idir gainmheach agus gairbhéalach. In aeráid fho-Mheánmhuirí, áirithítear leis sin soláthar leanúnach uisce. Tá na fíonghoirt lonnaithe freisin ar léibhinn ghláracha, le hithreacha dea-dhraenáilte atá idir créúil agus gairbhéalach nó clochach.

Tá an limistéar geografach lonnaithe i limistéar aeráide idirthréimhseach uathúil, idir tionchair na Meánmhara agus an aigéin. Ón oirthear go dtí an t-iarthar, tagann aeráid shuntasach Mheánmhuirí a mbíonn triomaigh sa samhradh mar chuid di in áit aeráid Mheánmhuirí a mhaolaítear le tionchair an aigéin, a mbíonn ganntanas báistí níos lú ann sa samhradh mar thoradh uirthi.

Faoi raon méas-aeráidí éagsúla, comhcheanglaíonn fásra nádúrtha gnéithe d’fhásra Meánmhuirí (dair ghlas) le gnéithe d’fhásra fo-Mheánmhuirí (dair chlúmhach).

Tuairisc ar na tosca daonna is ábhartha don nasc

Is iad fíonghoirt an tsonrúcháin tionscnaimh faoi chosaint “Malepère” na fíonghoirt is faide siar in Languedoc. Tá siad ann ó bhí ré na Rómánach ann. In 1072, tháinig Cunta Barcelona, ardtiarna Razès, go Malviès chun ábhar “íogair” maidir le roinnt fíniúnacha a réiteach. Níos déanaí, spreag tógáil an Canal du Midi sa 17ú céad cúrsaíocht fíonta idir Aquitaine agus an Mheánmhuir.

Ag deireadh an 19ú céad, chuir phylloxera isteach go mór ar na fíonghoirt agus d'iompaigh siad ar fhíonta cumaisc a tháirgeadh ina dhiaidh sin. Sna 1960idí, ar spreagadh ó tháirgeoirí, teicneoirí agus taighdeoirí ó Ollscoil Toulouse, thug siad faoi na fíonghoirt a aistriú.

Agus iad spreagtha leis an bhfásra nádúrtha, rinne an pobal daonna sin an comhoiriúnú is fearr idir suíomh agus cineálacha fíniúna a shainaithint chun fíonta barántúla a tháirgeadh.

Cruthaítear grádán oiriúnachta idir ithreacha éadroma na limistéar is Meánmhuirí ar an taobh thoir (Carcassès) agus ithreacha na bhfánaí íochtaracha atá lonnaithe ar shraitheanna tiubha snaíochair (Razès), lena mínítear éagsúlacht na gcineálacha a roghnaíodh.

Úsáidtear na substráití taise agus tiubha i lár fánaí le haghaidh cineálacha Cabernet Franc N “Atlantach”, Cabernet-Sauvignon N agus Merlot N, agus cuirtear na cineálacha Meánmhuirí, Grenache N, Lledonnant pelut N agus Cinsaut N ar na ceapacha tirime ar leicne arda.

Fástar cineál Cot N i limistéir idirmheánacha nach bhfuil róthirim ná rósheasc.

Leis sin, chaomhnaigh an pobal sin a stair, mhéadaigh sé a shaineolas agus chuir sé feabhas ar cháil agus ar cháilíocht na bhfíonta, ar ar bronnadh an sonrúchán tionscnaimh cláraithe “Malepère” le Foraithne an 4 Bealtaine 2007, tar éis ainmniúchán tionscnaimh a bheith bronnta orthu roimhe sin mar “vin délimité de qualité supérieure” in 1976.

Maidir le fómhar 2009, ba é a bhí i dtáirgeadh na bhfíonta faoi shonrúchán tionscnaimh cláraithe “Malepère”12 000 heictilítir, ar fíonta dearga iad 65 % agus fíonta rosé iad 35 % den méid sin, arna ndearbhú ag 73 tháirgeoir, grúpáilte le chéile i 4 shiléar chomhoibríocha, agus 14 eastáit.

8.2. Idirghníomhaíochtaí cúisíocha

Sa suíomh geografach áirithe sin, arb í aeráid na Meánmhara le córas uisce níos aigéanaí an tsaintréith a bhíonn i gceist leis, ina mbíonn laethanta te agus ansin oícheanta fionnuara ann, tá táirgeoirí in ann an saineolas uile atá acu a chur i láthair, le cuidiú ón iliomad substráití agus ó na haghaidheanna éagsúla.

Dá réir sin, sa timpeallacht éiceolaíoch shonrach sin, rinne siad cineálacha an Atlantaigh agus na Meánmhara a chomhcheangal agus tá na coinníollacha fáis is fearr agus is féidir faighte acu, agus fíonta casta agus uathúla “Malepère” de thoradh sin.

Chun na gnéithe suntasacha den timpeallacht gheografach a léiriú i gceart, roghnaítear na dáileachtaí agus déantar iad a chríochú le haghaidh bhuainte na bhfíonchaor. Leis an gcríochú seo, is féidir na fíniúnacha a bhainistiú ar an mbealach is éifeachtaí. Tá fuinneamh na bhfíniúnacha agus táirgeacht ionchasach á rialú ag an gcleachtas a bhaineann le táirgeacht íseal a choinneáil ar bun trí dhianrialacha prúnála a chur i bhfeidhm.

Luadh cáil fíonta “Malepère” cheana féin sa 14ú céad i bPáipéar Uaine Ardeaspagóideacht Narbonne, inar liostaíodh maoin, fíniúnacha agus cearta na n-ardeaspag agus ina ndearnadh tagairt do shiléir Alaigne agus Routier, a raibh a gcuid fíonta curtha in áirithe do na heaspaig agus don chúirt.

Tugadh fíonta “Malepère” faoi deara den chéad uair ag “concours général agricole” (aonach ginearálta talmhaíochta) 1897, i bhfoirm fíonta ó Château de Caux, a rachadh ar aghaidh chun go leor gradam a bhuachan ina dhiaidh sin.

Dá réir sin, cé gurb í “drochchloch thógála” an chiall atá le “Male Peyre” san Ocsatáinis, rinne an pobal daonna tírdhreach a chaomhnú agus a mhúnlú le himeacht ama ina measctar fíniúnacha, goirt agus coillte darach, tírdhreach a rinne an péintéir pointíleach Achille Lauge a athchruthú go foirfe.

9. Coinníollacha breise fíor-riachtanacha (pacáistiú, lipéadú, ceanglais eile)

Creat dlíthiúil

Reachtaíocht náisiúnta

Cineál an choinníll bhreise

Maolú maidir le táirgeadh sa limistéar geografach críochaithe

Tuairisc ar an gcoinníoll

Tá an limistéar díreach in aice láimhe, arna shainmhíniú ag an maolú maidir le fíonóireacht, forbairt agus teacht chun cineáil na bhfíonta, déanta de chríoch na mbardas seo a leanas de roinn Aude, bunaithe ar an gCód Geografach Oifigiúil atá i bhfeidhm an 1 Eanáir 2022:

Alzonne, Berriac, Bram, Cavanac, Cazilhac, Cépie, Escueillens-et-Saint-Just-de-Bélengard, Gaja-et-Villedieu, Laurabuc, Leuc, Limoux, Loupia, Monthaut, Montirat, Palaja, Pauligne, Pennautier, Pezens, Pieusse, Pomas, Rouffiac-d’Aude, Sainte-Eulalie, Trèbes, Verzeille, Villasavary, Villedubert, Villemoustaussou agus Villelongue-d’Aude.

Nasc chuig an tsonraíocht táirge

https://info.agriculture.gouv.fr/gedei/site/bo-agri/document_administratif-eb1bbdaf-dcfa-4d39-a45e-83206261b02f

(1) IO L 9, 11.1.2019, lch. 2.